b'\n_START_ARTICLE_\nDiary ng Panget\n_START_SECTION_\nBuod\n_START_PARAGRAPH_\nMakikita sa pelikula si Eya,isang mahirap at ulilang kabataan na maituturing na pangit ang hitsura dahil sa dami ng tagihawat nito at magaspang na buhok. Mahilig siyang magsulat sa kanyang talaarawan (diary) ng mga nagaganap sa kanyang buhay, lalo na ng mga pantasya hinggil sa kanyang ideal guy. Nagtatrabaho siya sa restawran ng kanyang Auntie upang masuportahan ang pag-aaral, kung saan una niyang nakilala si Chad (Andre Paras) na kanyang naging malap\xc3\xadt na kaibigan. Natanggap siya bilang iskolar sa Willford Academy ngunit magiging miserable ang pananatili niya sa paaralan dahil sa hitsura nito; subalit doon niya matatagpuan si Lory na kanyang naging matalik na kaibigan. Sa paaralan din niya unang nakilala si Cross (James Reid), isang guwapo at mayamang kabataan na kinalaunan ay kanyang magiging amo dahil kinuha at tinanggap si Eya ni Mr. Sandford  bilang personal na katulong ni Cross. Sa pagtakbo ng mga tagpo, magiging pasakit kay Eya ang kanyang pagsisilbi kay Cross, subalit hindi namamalayan ng dalawa na unti-unti na palang nahuhulog ang kanilang loob sa isa\'t isa.\n_START_SECTION_\nMga puna ng kritiko\n_START_PARAGRAPH_\nAyon kay Zig Marasigan ng Rappler, hindi gaanong naipakita ng Diary ng Panget ang mga makabagong-panahong suliraning hinaharap ng mga kabataan. "Nagtagumpay ito sa pagsasama-sama ng mga nakaaakit na mga tauhan sa pangunguna ng baguhang si Nadine Lustre. Naging mahusay si Direktor Andoy Ranay sa pagpapakita ng chemistry sa pagitan ng 4 na mga artista, subalit sa kasamaang-palad ay hindi nito napanatili ang istorya, maging ang mga tauhan, mula sa pagsikat nito."_NEWLINE_Nagbigay naman ng negatibong pagsusuri si Philbert Ortiz-Dy ng ClickTheCity.com sa pelikula, at sinabing "ang kasimplehan ng pelikula\'y pinahina pa ng nakakalitong direksiyon. Tila nagpupumilit ang pelikula sa pagpapakita ng napakaraming eksena, kung saan nawawala ang dat\xc3\xadng ng mga punchline sa kakaibang pagkakasunud-sunod ng mga tagpo." Binanggit niya na "binigo rin ng direksiyon ang mga gumanap na mga batang artista, kung saan gumaganap silang mabuti sa kanilang mga eksena... Inaksaya ang Diary ng Panget ng hindi malinaw nitong direksiyon. Ang kaluwagan ng pagsasalaysay ay maaari sanang maging mahalagang bagay nito kung ang direksiyon ay mas nakadepende upang gawin itong mas may dat\xc3\xadng o mas maayos sa paghahabi ng istorya."_NEWLINE_Binigyan naman ng parehong positibo at negatibong pagsusuri ang pelikula ni Nikko Tuason ng Philippine Entertainment Portal (PEP), na nagsabing may mga rebelasyon at kapuri-puring pagganap dito sina Andre Paras at Yassi Pressman. Bagaman at ayon sa kanya, "masyadong mabilis ang mga tagpo at kung minsan ito ang dahilan upang makompromiso ang pagkakaisa ng istorya. Isang halimbawa ay nung inutusan ni Cross si Eya na samahan siya sa isang shoot nang hindi nababanggit na isa palang modelo si Cross. Sa isa pang tagpo, inutusan ni Cross si Eya na puntahan siya pagkatapos ng pulong niya sa student council nang hindi man lamang alam ng mga manonood na si Cross pala ang pangulo ng mga estudyante." Gayunpaman, sinabi ni Tuason na nakakabilib ang pagbibigay ni Ranay ng mga makukulay na mga eksena, at pinuri rin niya ang pagbibigay ng mataas na production values ng pelikula, gaya ng pagkakaroon ng isang rollercoaster sa isang school fair. Sa huli ayon kay Tuason, "ang pinakamagandang bahagi nito ay may taglay na magandang chemistry sa pagitan ng mga pangunahing tauhan ng pelikula. Hindi nagkamali sa pagpili ng mga tauhan dahil lahat sila ay nababagay sa kanilang mga papel na ginampanan."\n_START_SECTION_\nSa takilya\n_START_PARAGRAPH_\nBagama\'t umani ng negatibong puna muna sa mga nagsusuri ng pelikula, naging patok at mainit naman ang pagtanggap sa pelikula ng mga manonood. Ayon sa naglabas ng pelikula, kumita ito ng \xe2\x82\xb112-15 milyon sa unang araw ng pagpapalabas nito. Kumita ang pelikula ng \xe2\x82\xb161,324,157 sa unang limang araw ng pagpapalabas nito ayon sa Box Office Mojo. Sa huling linggo ng pagpapalabas nito, kumita ang pelikula ng tinatayang halagang \xe2\x82\xb1117 milyon, at \xe2\x82\xb1120,932,910 (o tinatayang \xe2\x82\xb1120 milyon) bilang pinakahuling resulta ng pelikula sa takilya,, dahilan upang ito\'y maging ikaanim sa talaan ng sampung may pinakamalaking kinitang pelikulang Pilipino noong 2014.'